Id-Deputat Prim Ministru u Ministru tas-Saħħa Chris Fearne jinsab f'Dubaj għall-Kunsill Internazzjonali tal-SDG3 – Sustainable Development Goals tan-Nazzjonijiet Magħquda. Filfatt ġew diskussi l-għanijiet u l-miri fil-qasam tas-Saħħa tan-Nazzjonijiet Magħquda. Filwaqt li l-Ministru tas-Saħħa Malti huwa ċ-chair tal-Kunsill, il-membri huma kollha ismijiet kbar u prominenti fid-dinja tas-Saħħa. Fl-indirizz tiegħu, il-Ministru Fearne tkellem dwar il-5 sfidi kbar fil-futur għall-qasam tas-saħħa. 1. Mard infettiv ġdid mimħabba tibdil fil-klima u reżistenza għall-antibiotiċi; 2. Żieda fil-popolazzjoni u l-migrazzjoni; 3. Mard relatat mal-affluenza bħall-obeżità, kanċer u dimensja – ir-raġuni ewlenija warajhom hija għax in-nies qed jgħixu aktar; 4. L-użu tat-teknoloġija u informatika; 5. Sostenibbiltà. Dan il-Kunsill qed jaħdem biex jagħmel is-sistemi tas-saħħa madwar id-dinja aktar aċċessibbli.